REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/78-24

9. oktobar 2024. godine

B e o g r a d

**Z A P I S N I K**

**SA DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 23. JULA 2024. GODINE**

 Sednica je počela u 11,00 časova.

 Sednicom je predsedavao predsednik Odbora Aleksandar Marković.

 Sednici su prisustvovali: Boris Bajić (Borisz Bájity), Lepomir Ivković, Mladen Grujić, Uglješa Grgur, Dragana Radinović, dr Muamer Bačevac, Sonja Pernat, Slavica Radovanović, dr Tijana Perić Diligenski, Rastislav Dinić i Slađana Radisavljević, članovi Odbora

 Sednici nisu prisustvovali članovi Odbora: Andrijana Aleksandrov, Slobodan Nikolić, prof. dr Mirka Lukić Šarkanović, Nebojša Novaković i Danijela Nestorović.

 Sednici su prisustvovale: Tijana Nikolić i Dragana Lukić, zamenice članova Odbora.

 Sednici su prisustvovali predstavnici Ministarstva za ljudska i manjinska prava i društveni dijalog: Tomislav Žigmanov, ministar, Rejhan Kurtović, državni sekretar, Stana Božović, državni sekretar, Aleksandra Rašković, šef kabineta i Sanja Atanasković-Opačić, viši savetnik.

 Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

 - Usvajanje zapisnika Prve sednice Odbora,

1. Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Građani, jednakost, prava i vrednosti (broj 011-1567/24 od 27.06.2024.godine).

 Odbor je PRIHVATIO predloženi Dnevni red.

Pre prelaska na rad po utvrđenom Dnevnom redu Odbor je usvojio zapisnik Prve sednice Odbora.

PRVA TAČKA DNEVNOG REDA: Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Građani, jednakost, prava i vrednosti

Predsednik Odbora je dao reč ministru Tomislavu Žigmanovu.

Ministar je istakao da su evropske integracije osnovno opredeljenje spoljne politike Vlade Republike Srbije. Kada je u pitanju resor ovog ministarstva - ljudska prava, prava nacionalnih manjina, antidiskriminacija, rodna ravnopravnost, civilno društvo, to su tzv. meka područja kada su u pitanju evropske integracije, ali to ne znači da nisu u fokusu kada su u pitanju napori Vlade. Ovaj sporazum koji je Ministarstvo potpisalo sa Evropskom komisijom krajem prošle godine, nastavak je ranijih aktivnosti na tom planu. Republika Srbija je u periodu od 2013. do 2020. godine uspešno bila učesnik programa Evropa za građane i građanke, a od 2021. godine kao nastavak je donet program Građani, jednakost, prava i vrednosti, u ukupnom iznosu više od 1.5 milijardi evra. Program je namenjen, osim državama članicama Evropske unije, i svim ostalim državama kandidatima za članstvo u Evropskoj uniji. U tom smislu, preduzet je čitav niz aktivnosti kako bi Republika Srbija u punom kapacitetu mogla biti učesnica tog programa. Ministar je tom prilikom obavestio da je Vlada Republike Srbije na sednici 25. avgusta 2023. godine usvojila tekst Sporazuma između Republike Srbije i Evropske unije o učešću naše države u programu Građani, jednakost, prava i vrednosti te je isti dostavljen nadležnom odboru Narodne skupštine radi pribavljanja saglasnosti za privremenu primenu sporazuma do njegovog stupanja na snagu 5. septembra 2023. godine. Odbor za evropske integracije je dao pozitivno mišljenje i saglasnost na primenu sporazuma. Na predlog Ministarstva za ljudska i manjinska prava i društveni dijalog Vlada Republike Srbije na sednici održanoj 21.septembra 2023.godine ovlastila je ministra Žigmanova da potpiše sporazum, koji je i potpisao u novembru, tako da je ovaj sporazum, na privremeni način, do dobijanja saglasnosti Narodne skupštine, stupio na snagu. Već 2023. godine vršene su aktivnosti na planu promocije ovog programa u Nišu, Kragujevcu, Novom Sadu, kao i u Beogradu, a učesnici su bili predstavnici lokalnih samouprava, kulturno-naučnih institucija i organizacija civilnog društva, gde su predstavljeni svi elementi, programski okviri i uslovi komunikacije. U tom smislu, već imamo pet programa iz Republike Srbije koji su odobreni, u visini od 700 000 evra. Reč je o bespovratnim sredstvima namenjenim subjektima koji su projekte dobili. Republika Srbija ima obavezu, po pravilima učestvovanja u programima Evropske unije, u finansiranju (sufinansiranju) u određenom obimu aktivnosti. U tom smislu naša kontribucija u prošloj godini je iznosila 94 257 evra, a ove godine 118 214 evra, što znači da će apsorpcija sredstava ove godine biti veća. Cilj programa Građani, jednakost, prava i vrednosti jeste pružanje finansijske podrške za promovisanje građanskog aktivizma, jednakosti i promovisanja prava i vrednosti Evropske unije. Opšti cilj programa je zaštita i promovisanje prava i vrednosti sadržanim u ugovorima, Povelji o osnovnim pravima i u međunarodnim konvencijama o ljudskim pravima, naročito kroz podršku organizacijama civilnog društva i drugim akterima koji su aktivni na lokalnom, regionalnom, nacionalnom i transnacionalnom nivou, ali i podsticanje građanskog i demokratskog učešća radi očuvanja i daljeg razvoja otvorenih, demokratskih, ravnopravnih i uključivih politika utemeljenih na pravima i vladavini prava. Republika Srbija će kroz učešće u ovom programu, nedvosmisleno poslati poruku o opredeljenosti kada su u pitanju integracije u Evropsku uniju, pokazati otvorenost za saradnju sa jedinicama lokalnih samouprava, kulturnih, naučnih institucija, organizacijama civilnog društva kako bi aktivno uzeli učešće u procesima donošenja odluka, promovisanja temeljnih vrednosti Evropske unije.

Predsednik Odbora je nakon obraćanja ministra izrazio zadovoljstvo zbog prisustva ministra na današnjoj sednici. On je postavio pitanje da li za opredeljena sredstva imaju prava da konkurišu i lokalne samouprave i nevladine organizacije, odnosno udruženja građana. Ministar je odgovorio da sve institucije u strukturi države, lokalnih i regionalnih jedinica vlasti, kulturne institucije i ustanove, naučne institucije, visokoškolske institucije i organizacije civilnog društva koje su u mogućnosti da učestvuju u ovom programu i da imaju vrlo jasno propisane kriterijume i uslove.

 Tijana Perić-Diligenski je izrazila zadovoljstvo zbog prisustva ministra nadležnog za pitanje koje se razmatra na sednici. Predlog sporazuma koji treba da se usvoji, sa tehničkog i sadržinskog aspekta nije loš. Ono što je sporno jeste što se Narodnoj skupštini ovaj predlog zakona uputio 27. juna 2024. godine, a po Poslovniku Narodne skupštine trebalo bi izveštaj o predlogu zakona da prođe matični odbor najmanje pet dana pre početka sednice na kojoj će se raspravljati. Zato smatra da procedura nije ispoštovana. Takođe je govorila o zabrani retroaktivnosti i ukazala na pravni paradoks da se zakon primenjuje pre nego što je stupio na snagu. Smatra da ovaj predlog zakona ne može da bude razmatran na sednici Narodne skupštine zato što nije u skladu sa Poslovnikom Narodne skupštine i zahtevala je da se njeno mišljenje izdvoji na osnovu člana 156. stav 3. Poslovnika Narodne skupštine.

Ministar se nije složio sa time da procedura nije ispoštovana i naveo je da je svaki korak u postupanju Ministarstva bio na vreme. Ono što jeste bilo atipično, jeste da, zbog izbora i tehničkog mandata Vlade, nije bilo mogućnosti da se u punom kapacitetu u predviđenim rokovima sporazum počne primenjivati, ali u takvim situacijama pravo je predvidelo institut privremene primene što je takođe iskorišćeno.

Državni sekretar Stana Božović je istakla da se mora ukazati na to da ovaj sporazum nije od juče, već je to program koji je Vlada Republike Srbije sprovodila od 2013. do 2020. godine kroz program Evropa za građane i građanke. Ovo je nastavak programa za period 2021-2027. godine. Ovaj program daje ogromne mogućnosti i civilnom sektoru i jedinicama lokalne samouprave, kao i svim akterima, da se uključe i da dobiju određene benefite u promociji i saradnji. Takođe, ono što je važno jeste da svi građani, pravna lica, naučne institucije, lokalne samouprave, organizacije civilnog društva, ako žele da učestvuju u ovom programu, tačka podrške je Ministarstvo za ljudska i manjinska prava i društveni dijalog. Svakodnevno se mogu javiti Ministarstvu i time dobiti sve informacije, što uključuje pomoć za apliciranje, uputstva i kriterijume za ovaj program. Ovo je jedan ogroman korak za jedinice lokalne samouprave i organizacije civilnog društva, a Ministarstvo stoji na raspolaganju u pružanju podrške.

S obzirom na to da više nije bilo prijavljenih za reč, predsednik Odbora je zaključio raspravu i stavio na glasanje Predlog zakona o potvrđivanju Sporazuma između Republike Srbije i Evropske unije o učešću Republike Srbije u programu Građani, jednakost, prava i vrednosti.

Konstavovao je da je većinom galasova Odbor odlučio da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Građani, jednakost, prava i vrednosti. Mišljenje je izdvojila Tijana Perić-Diligenski. Za izvestioca Odbora na sednici Narodne skupštine određen je narodni poslanik Aleksandar Marković, predsednik Odbora.

 Sednica je zaključena u 11.30 časova.

SEKRETAR ODBORA PREDSEDNIK ODBORA

 Rajka Vukomanović Aleksandar Marković